钦定古今图书集成/理学汇编/文学典/第241卷 > 《乐府古题序》元·稹
## 钦定古今图书集成/理学汇编/文学典/第241卷 > 《乐府古题序》元·稹

《诗》讫于周，《离骚》讫于楚，是后诗之流为二十四名：赋、
颂、铭、赞、文、诔、箴、诗、行、咏、吟、题、怨、叹、章、篇、操、引、谣、讴、歌、
曲、词、调，皆诗人六义之馀，而作者之旨。由操而下八
名，皆起于郊祭军宾、吉凶苦乐之际。在音声者，因声
以度词，审调以节唱，句度短长之数，声韵平上之差，
莫不由之准度而又别。其在琴瑟者为操、引，采民甿
者为讴谣，备曲度者，总得谓之“歌曲词调。”斯皆由乐
以定词，非选调以配乐也。“由诗”而下九名，皆属事而
作，虽题号不同，而悉谓之为诗可也。后之审乐者，往
往采取其词度为歌曲，盖选词以配乐，非由乐以定
词也。而纂撰者“由诗”而下十七名，尽编为乐录、乐府
等题，除《铙吹》《横吹》《郊祀清商》等词在《乐志》者，其馀《木
兰》《仲卿》、四愁七哀之辈，亦未必尽播于管弦，明矣。后
之文人，达乐者少，不复如是配别，但遇兴纪题，往往
兼以句读短长，为歌诗之异。刘补阙之乐府，肇于汉
魏。按仲尼学《文王操》，伯牙作《流波水仙》等操，齐犊沐
作《雉朝飞》，卫女作《思归引》，则不于汉魏而后始，亦以
明矣。况自风雅至于乐流，莫非讽兴当时之事，以贻
后代之人。沿袭古题，唱和重复，于文或有短长，于义
咸为赘賸。尚不如寓意古题，刺美见事，犹有诗人引
古以讽之义焉。曹、刘、沈、鲍之徒，时得如此，亦复稀少。
近代唯诗人杜甫《悲陈》陶、《哀江头》《兵车》《丽人》等，凡所
歌行，率皆即事名篇，无复倚傍。余少时与友人乐天、
李公垂辈，谓是为当，遂不复拟赋古题。昨梁州见进
士刘猛、李馀，各赋古乐府诗数十首，其中一二十章，
咸有新意，余因选而和之。其有虽用古题，全无古义
者，若《出门行》不言离别、《将进酒》特书《列女》之类是也。
其或颇同古义，全创新词者，则《田家》止述军输，“《捉捕》
词先蝼蚁”之类是也。刘李二子，方将极意“于斯文，因
为粗明古今歌诗同异之旨焉。”